Politiet tager sagen meget alvorligt.

Nordsjællands Politi er gået ind i en usædvanlig sag, hvor en drægtig ko er blevet mishandlet.

I begyndelsen af ugen fandt landmand Lars Wichmand fra Dyresøgaard i Helsingør en af sine køer liggende død på sin mark, skriver Helsingør Dagblad.

Det viste sig, at koen havde lidt en lang og pinefuld død efter at have fået stukket en gren med knaster 65 centimeter op gennem livmoderen og fosteret i maven.

Perverse mennesker

- Der findes måske visse perverse mennesker, som får en eller anden form for fornøjelse ud af at penetrere en ko. Men det er umuligt for mig at fatte, siger Lars Wichmand til Helsingør Dagblad.

Den chokerede landmand har aldrig oplevet noget lignende. Han frygter, at koen har lidt i et døgn, før den til sidst døde af de kvæstelser, som ukendte gerningsmænd har påført den.

Efter fundet koen kontaktede han en dyrlæge, som siden tog kontakt til politiet.

Og her tager man sagen meget alvorligt, fortæller politikommissær i Helsingør Anders Schütt til TV 2.

Dyremishandling af værste skuffe

- Der er tale om dyremishandling af værste skuffe. Og derfor er der groft sagt ikke den store forskel på måden, vi efterforsker sagen på, i forhold til hvis der havde været tale om et menneske, siger han.

Anders Schütt forklarer, at der i efterforskningen indgår de samme redskaber og procedurer som i en drabssag. Det omfatter blandt andet sporsøgning og afhøringer.

- Vi lægger ikke hele styrken ned, men der er kompetente efterforskere på sagen, siger han.

Desuden har den dræbte ko været til obduktion på en landsbrugshøjskole. Svaret på obduktionen afventes stadig.

- Derfor kan vi heller ikke sige præcist, hvornår pinden er stukket op i koen. Men mistanken er, at koen er død af indre blødninger, siger Anders Schütt.

Svært at forestille sig

Koens smertefulde skæbne har også vakt stor interesse blandt folk, som gerne vil hjælpe.

- Det er følelsesladet, når et dyr bliver mishandlet. Det er svært at forestille sig, hvad der går igennem hovedet på folk, der gør den slags, siger politikommissæren.

Politiet har ikke kendskab til andre tilfælde i området, hvor dyr er blevet mishandlet på lignende måde. Og der er derfor heller ikke mistanke om, at der er tale om serieforbrydere.

Ifølge Anders Schütt er strafferammen for dyremishandling ét års fængsel - og op til to år, når der er tale om særligt skærpede omstændigheder, hvor grov og uforsvarlig behandling med karakter af mishandling er involveret.

Politiet hører gerne fra folk, som har observeret noget mistænkeligt omkring Dyresøgaard på Klostermosevej 200C i løbet af weekenden. Henvendelser kan ske på telefon 114.